CELEX: 32013R0756
Language: el
Date: 2013-08-06 00:00:00
Title: Εκτελεστικός κανονισμός (ΕΕ) αριθ. 756/2013 της Επιτροπής, της 6ης Αυγούστου 2013 , σχετικά με την τροποποίηση του κανονισμού (ΕΚ) αριθ. 657/2008 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τη χορήγηση κοινοτικής ενίσχυσης για τη διάθεση γάλακτος και ορισμένων γαλακτοκομικών προϊόντων στους μαθητές των σχολικών ιδρυμάτων

7.8.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 211/1
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 756/2013 ΤΗΣ ΕΠΙΤΡΟΠΉΣ
   της 6ης Αυγούστου 2013
   σχετικά με την τροποποίηση του κανονισμού (ΕΚ) αριθ. 657/2008 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τη χορήγηση κοινοτικής ενίσχυσης για τη διάθεση γάλακτος και ορισμένων γαλακτοκομικών προϊόντων στους μαθητές των σχολικών ιδρυμάτων
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 102, σε συνδυασμό με το άρθρο 4,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 657/2008 της Επιτροπής (2) θεσπίζει κανόνες για την εφαρμογή του κανονισμού (ΕΚ) αριθ. 1234/2007 όσον αφορά τη χορήγηση ενωσιακής ενίσχυσης για τη διάθεση ορισμένων γαλακτοκομικών προϊόντων στους μαθητές των σχολικών ιδρυμάτων σύμφωνα με το άρθρο 102 του εν λόγω κανονισμού. Προκειμένου να βελτιωθεί η διοικητική και οικονομική διαχείριση του προγράμματος διανομής γάλακτος στα σχολεία, θα πρέπει να αποσαφηνισθούν ορισμένοι κανόνες.
            
         
               (2)
            
            
               Το άρθρο 11 παράγραφος 2 του κανονισμού (ΕΚ) αριθ. 657/2008 προβλέπει ότι οι αιτήσεις πληρωμής μπορούν να καλύπτουν περίοδο από 1 έως 7 μήνες. Είναι σκόπιμο να διευκρινιστεί ότι κάθε τέτοια περίοδος θα πρέπει να εντάσσεται σε περίοδο ενός σχολικού έτους από 1ης Αυγούστου έως 31 Ιουλίου.
            
         
               (3)
            
            
               Το άρθρο 15 παράγραφος 4 του κανονισμού (ΕΚ) αριθ. 657/2008 προβλέπει ότι οι επιτόπιοι έλεγχοι διεξάγονται καθ’ όλη τη διάρκεια της περιόδου από 1ης Αυγούστου έως 31 Ιουλίου και καλύπτουν τουλάχιστον την περίοδο των 12 προηγούμενων μηνών. Προκειμένου να αυξηθεί η αποτελεσματικότητα των ελέγχων, το χρονικό διάστημα για τη διενέργεια των επιτόπιων ελέγχων θα πρέπει να καλύπτει την περίοδο του σχολικού έτους από 1ης Αυγούστου έως 31 Ιουλίου την οποία αφορούν και τους επόμενους δώδεκα μήνες, αφήνοντας στα κράτη μέλη την απόφαση σχετικά με το χρονοδιάγραμμα των επιτόπιων ελέγχων εντός του εν λόγω χρονικού διαστήματος. Οι επιτόπιοι έλεγχοι θα πρέπει, ωστόσο, να καλύπτουν χρονικό διάστημα τουλάχιστον τεσσάρων μηνών από τη σχετική περίοδο του σχολικού έτους. Θα πρέπει επίσης να καθοριστούν προθεσμίες για την ολοκλήρωση των επιτόπιων ελέγχων και των εκθέσεων ελέγχου.
            
         
               (4)
            
            
               Προκειμένου να ληφθούν υπόψη οι προθεσμίες σχετικά με τους επιτόπιους ελέγχους που θεσπίζονται στον παρόντα κανονισμό, θα πρέπει να τροποποιηθεί η προθεσμία για την κοινοποίηση των πληροφοριών που προβλέπεται στο άρθρο 17 παράγραφος 1 του κανονισμού (ΕΚ) αριθ. 657/2008. Επιπλέον, είναι αναγκαίο να διευκρινιστεί ότι οι κοινοποιήσεις που αναφέρονται στο εν λόγω άρθρο αφορούν τα προϊόντα που διανέμονται κατά την αντίστοιχη περίοδο του σχολικού έτους από 1ης Αυγούστου έως 31 Ιουλίου.
            
         
               (5)
            
            
               Για να εκτιμηθεί το ποσοστό των παιδιών που συμμετέχουν στο πρόγραμμα διανομής γάλακτος στα σχολεία, είναι σκόπιμο να προβλεφθούν πρόσθετες πληροφορίες που θα πρέπει να υποβάλλονται σύμφωνα με το άρθρο 17 παράγραφος 2 του κανονισμού (ΕΚ) αριθ. 657/2008.
            
         
               (6)
            
            
               Ο κανονισμός (ΕΚ) αριθ. 657/2008 θα πρέπει, συνεπώς, να τροποποιηθεί αναλόγως.
            
         
               (7)
            
            
               Είναι αναγκαίο να καταστούν οι νέοι κανόνες εφαρμοστέοι από την έναρξη της νέας περιόδου του σχολικού έτους που αρχίζει την 1η Αυγούστου 2013.
            
         
               (8)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 657/2008 τροποποιείται ως εξής:
   
               1)
            
            
               Στο άρθρο 11, η παράγραφος 2 αντικαθίσταται από το ακόλουθο κείμενο:
               «2.   Το κράτος μέλος καθορίζει την περιοδικότητα των αιτήσεων πληρωμής της ενίσχυσης. Οι αιτήσεις αυτές μπορούν να καλύπτουν περίοδο από έναν έως εφτά μήνες εντός μιας ενιαίας περιόδου σχολικού έτους από 1ης Αυγούστου έως 31 Ιουλίου.».
            
         
               2)
            
            
               Το άρθρο 15 τροποποιείται ως εξής:
               
                           α)
                        
                        
                           η παράγραφος 4 αντικαθίσταται από το ακόλουθο κείμενο:
                           «4.   Οι επιτόπιοι έλεγχοι διεξάγονται καθ’ όλη τη διάρκεια της περιόδου του σχολικού έτους από 1ης Αυγούστου έως 31 Ιουλίου την οποία αφορούν (περίοδος N) ή εντός των επόμενων 12 μηνών (περίοδος Ν + 1), ή κατά τη διάρκεια και των δύο αυτών περιόδων.
                           Οι επιτόπιοι έλεγχοι καλύπτουν χρονικό διάστημα τουλάχιστον τεσσάρων μηνών από την περίοδο του σχολικού έτους την οποία αφορούν (περίοδος N).
                           Κάθε επιτόπιος έλεγχος θεωρείται ότι έχει ολοκληρωθεί μόλις είναι διαθέσιμη η αντίστοιχη έκθεση ελέγχου, που αναφέρεται στην παράγραφο 8.»·
                        
                     
                           β)
                        
                        
                           στην παράγραφο 8 προστίθεται το ακόλουθο εδάφιο:
                           «Όλες οι εκθέσεις ελέγχου ολοκληρώνονται το αργότερο 12 μήνες μετά το τέλος της περιόδου του σχολικού έτους από 1ης Αυγούστου έως 31 Ιουλίου την οποία αφορούν οι αντίστοιχοι επιτόπιοι έλεγχοι (περίοδος N + 1).».
                        
                     
         
               3)
            
            
               Το άρθρο 17 τροποποιείται ως εξής:
               
                           α)
                        
                        
                           στην παράγραφο 1, η εισαγωγική πρόταση αντικαθίσταται από το ακόλουθο κείμενο:
                           «1.   Έως τις 31 Οκτωβρίου κάθε έτους, τα κράτη μέλη διαβιβάζουν στην Επιτροπή τις ακόλουθες πληροφορίες σχετικά με τα προϊόντα που διανεμήθηκαν κατά την περίοδο του σχολικού έτους από 1ης Αυγούστου έως 31 Ιουλίου που ολοκληρώθηκε κατά το προηγούμενο ημερολογιακό έτος, κατανεμημένες ανά αιτούντα, όπως ορίζεται στο άρθρο 6 του παρόντος κανονισμού:»·
                        
                     
                           β)
                        
                        
                           στην παράγραφο 2 προστίθενται τα ακόλουθα στοιχεία:
                           
                                       «στ)
                                    
                                    
                                       τον κατά προσέγγιση αριθμό των παιδιών που φοιτούν τακτικά σε όλα τα εκπαιδευτικά ιδρύματα που συμμετέχουν στο πρόγραμμα διανομής γάλακτος στα σχολεία·
                                    
                                 
                                       ζ)
                                    
                                    
                                       τον κατά προσέγγιση αριθμό των παιδιών που είναι επιλέξιμα στο πλαίσιο του προγράμματος διανομής γάλακτος στα σχολεία.».
                                    
                                 
                     
         Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την περίοδο του σχολικού έτους από 1ης Αυγούστου 2013 έως 31 Ιουλίου 2014.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 6 Αυγούστου 2013.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 299 της 16.11.2007, σ. 1.
   
      (2)  ΕΕ L 183 της 11.7.2008, σ. 17.